Þrettándinn er á morgun og þá taka margir landsmenn niður jólaskrautið, þar á meðal jólatréð. Hjalti Jóhannes Guðmundsson, skrifstofustjóri rekstrar og umhirðu borgarlandsins í Reykjavík, segir að borgin taki ekki við jólatrjám og því þýði ekkert að henda þeim út á götu.
Nei. Reykjavíkurborg hefur ekki tekið jólatré í mörg ár og mun ekki gera það núna. Þannig að þetta er bara það sama og með flugeldana, það er um að gera að fara með þau á Sorpu, klippa þau niður og fara með þau þangað ef það hefur ekki pláss að öðru leyti í bílnum sínum. En síðan eru mörg íþróttafélög að bjóða þessa þjónustu og ég hvet fólk til þess að heimsækja hverfavefinn sinn eða Facebook-síðu hverfisins og þar eru örugglega upplýsingar um slík mál.